Εθνική Βιβλιοθήκη της Ινδίας

Η Εθνική Βιβλιοθήκη της Ινδίας (βεγγαλικά: ভারতের জাতীয় গ্রন্থাগার, Χίντι: भारतीय राष्ट्रीय पुस्तकालय) είναι η μεγαλύτερη βιβλιοθήκη  της Ινδίας με την συλλογή της να εκτιμάται σε πάνω από 2,2 εκατομμύρια βιβλία και αρχεία.  Υπάγεται στο Υπουργείο Πολιτισμού της ινδικής κυβέρνησης και  έχει οριστεί ως υπεύθυνη για τη συλλογή,τη διανομή και την αποθήκευση του έντυπου υλικού που παράγεται στην Ινδία.  Στεγάζεται στο «Κτήμα Μπελβεντέρε» στην Καλκούτα. Το Κτήμα πριν από την ανεξαρτησία, ήταν η επίσημη κατοικία του Γενικού Κυβερνήτη της Ινδίας.

Η Βιβλιοθήκη συλλέγει βιβλία, περιοδικά και τίτλους βιβλίων σχεδόν σε όλες τις ινδικές γλώσσες, ενώ υπάρχουν  ειδικές συλλογές στην Εθνική Βιβλιοθήκη της Ινδίας σε τουλάχιστον δεκαπέντε γλώσσες. Στο τμήμα Χίντι υπάρχουν βιβλία που χρονολογούνται από τον δέκατο ένατο αιώνα και τα πρώτα βιβλία που τυπώθηκαν σε αυτή τη γλώσσα. Οι συλλογές αποτελούνται από 86.000 χάρτες και 3.200 χειρόγραφα.

Ιστορία

Αυτοκρατορική Βιβλιοθήκη 

Η Αυτοκρατορική Βιβλιοθήκη ιδρύθηκε το 1891 μέσω της συγχώνευσης αρκετών κυβερνητικών βιβλιοθηκών στην Καλκούτα. Η πιο σημαντική και ενδιαφέρουσα από αυτές ήταν η Βιβλιοθήκη του Υπουργείου Εσωτερικών, η οποία περιείχε πολλά βιβλία που ανήκαν παλιότερα στη Βιβλιοθήκη του Κολλεγίου της Ανατολικής Ινδίας στο Φορτ Γουίλιαμ και στη Βιβλιοθήκη του Συμβουλίου της Ανατολικής Ινδίας στο Λονδίνο. Αλλά η χρήση της βιβλιοθήκης περιοριζόταν σε ανώτερους κυβερνητικούς αξιωματούχους. Ο Σερ Ασουτός Μουχάρτζι διορίστηκε Πρόεδρος του Συμβουλίου της Αυτοκρατορικής Βιβλιοθήκης (1910) στο οποίο δώρισε την προσωπική του συλλογή που περίεχε  80.000 βιβλία τακτοποιημένα σε ξεχωριστό τμήμα.

Μετονομασία 
Μετά την ανεξαρτησία της χώρας, η ινδική κυβέρνηση άλλαξε το όνομα της Αυτοκρατορικής Βιβλιοθήκης σε Εθνική Βιβλιοθήκη με τον νόμο περί αλλαγής του ονόματος του 1948 και η συλλογή μεταφέρθηκε από την Εσπλανάδα στο σημερινό κτήμα του Μπελβεντέρε. Την 1η Φεβρουαρίου του 1953, ο Αμπούλ Καλάμ Αζάντ άνοιξε την Εθνική Βιβλιοθήκη για το κοινό . Το όνομα της Εθνικής Βιβλιοθήκης τροποποιήθηκε  σε Εθνική Βιβλιοθήκη της Ινδίας από την Ενότητα 18 του Νόμου περί Εθνικής Βιβλιοθήκης της Ινδίας, 1976.

Ανακάλυψη κρυφού θαλάμου 
Το 2010, το Υπουργείο Πολιτισμού, ιδιοκτήτης της βιβλιοθήκης, αποφάσισε την ανακαίνιση του κτιρίου της βιβλιοθήκης από την Αρχαιολογική Υπηρεσία της Ινδίας (ASI). Καθώς έκαναν την  απογραφή του κτιρίου της βιβλιοθήκης, οι μηχανικοί συντήρησης ανακάλυψαν ένα άγνωστο μέχρι τότε δωμάτιο. Το μυστικό δωμάτιο στο ισόγειο, μεγέθους περίπου 1.000 τετραγωνικών ποδιών, δεν είχε κανενός είδους άνοιγμα. 

Οι αρχαιολόγοι της ASI επιχείρησαν να βρουν κάποια είσοδο στον χώρο του πρώτου ορόφου (που αποτελεί την οροφή του δωματίου), αλλά η προσπάθεια αυτή ήταν μάταιη. Δεδομένου ότι το κτίριο είναι ιστορικής και πολιτιστικής σημασίας, η ASI αποφάσισε να ανοίξει μια τρύπα στον τοίχο αντί να τον γκρεμίσει. Υπάρχουν εικασίες ότι το δωμάτιο ήταν μία αίθουσα βασανιστηρίων που χρησιμοποιήθηκε από τον Γουόρεν Χάστινγκς και άλλους Βρετανούς αξιωματούχους, αλλά δεν αποκλείεται επίσης να ήταν δωμάτιο για  την αποθήκευση θησαυρών.

Το 2011, ανακοινώθηκε τελικά ότι το δωμάτιο ήταν γεμάτο με λάσπη, πιθανώς για την ενίσχυση των θεμελίων του κτιρίου.

Επισκέψεις 
Η Εθνική Βιβλιοθήκη βρίσκεται στην οδό Μπελβεντέρε στο Αλιπούρ. Είναι ανοιχτή μεταξύ 9 π.μ. και 8 μ.μ. όλες τις εργάσιμες ημέρες και μεταξύ 9.30 π.μ. και 6.00 μ.μ. τα Σάββατα, τις Κυριακές και τις αργίες της κυβέρνησης της Ινδίας. Παραμένει κλειστή σε τρεις εθνικές εορτές, 26 Ιανουαρίου (Ημέρα Δημοκρατίας), 15 Αυγούστου (Ημέρα Ανεξαρτησίας) και 2 Οκτωβρίου (Επέτειος των γενεθλίων του Μαχάτμα Γκάντι).

Εξωτερικοί σύνδεσμοι 
 Official website
 Οι 10 μεγαλύτερες βιβλιοθήκες του κόσμου

Δείτε επίσης  
 Κατάλογος μεγαλύτερων βιβλιοθηκών
 Ινδία
 Καλκούτα

Παραπομπές

Βιβλιοθήκες στην Ινδία
Ι